 NA MASHIRIKA KYIV, UKRAINE MAAFISA wa serikali ya Ukraine wamewarai wenyeji wa mji wa Novoselytsya kutafuta makao mbadala, baada ya gesi aina ya ammonia kulipuka kutoka kiwanda kimoja. Tahadhari hiyo ilijiri huku mapigano kati ya vikosi vya taifa hilo na majeshi ya Urusi yakichacha. Ammonia ni gesi hatari, ambayo inaweza kuzua madhara ya kiafya kwa mwanadamu mwilini mwake. Hapo jana Jumatatu, gavana wa eneo la Sumy, Dmytro Zhyvytsky, alisema mlipuko huo ulitokea katika kiwanda cha Sumykhimprom, ambapo uliathiri eneo la umbali wa kilomita 2.5 mraba. Kituo hicho huwa kinatengeneza mbolea. Alisema mlipuko huo ulitokana na mashambulio yanayoendelezwa na Urusi katika mji huo. Alieleza kuwa mfanyakazi mmoja wa kituo hicho alijeruhiwa kwenye mashambulio hayo.Maafisa wa Urusi hawakusema lolote. Wenyeji waliambiwa kutafuta hifadhi katika maeneo ya chini ya majengo hayo ili kuepuka kupuliza hewa hiyo. Vile vile, waliagizwa kutumia vitambaa ili kujilinda dhidi ya hewa hiyo. “Gesi aina ya ammonia ni rahisi kuliko hewa ya kawaida. Hivyo, wenyeji wanapaswa kutumia maeneo ya chini kujilinda dhidi ya makali yake,” akasema Zhyvytsky. Aliongeza kuwa vikosi vya uokozi vilikuwa katika eneo la mkasa ili kujaribu kushughulikia tukio lolote la dharura, kwani karibu watu 250,000 wanakabiliwa na tishio la kupumua hewa hiyo. Kulingana na tovuti ya kituo hicho, huwa kinatengeneza aina mbalimbali ya mbolea kwa kutumia kemikali tofauti. Mji huo, ambao uko umbali wa kilomita 350 kutoka jiji kuu, Kyiv, umekuwa ukikabiliwa na mapigano makali. Wakati huo huo, makali ya vita vya Ukraine yanaendelea kuathiri shughuli nyingi za kibinadamu, hasa hospitali zinazowashughulikia watoto. Miongoni mwa hospitali zilizoathiriwa na mzozo huo ni hospitali ya watoto ya Okhmatdyt, iliyo jijini Kyiv. Mmoja wa waathiriwa ni mvulana Volodymyr, mwenye umri wa miaka 13. Babake na binamuye waliuawa baada ya gari lao kugongwa na kombora, siku mbili baada ya Urusi kuivamia nchi hiyo. Mvulana huyo alipigwa risasi kwenye kidevu chake, mgongoni na mguuni. “Hawezi kutembea kwa sasa. Hata hivyo, madaktari wamempa hakikisho kwamba ataweza kutembea baada ya kupona kabisa,” akasema mamake, Natalia, aliye na umri wa miaka 34. Kabla ya mapigano hayo kuzuka, alipenda kushiriki kwenye shughuli ambazo matineja katika sehemu nyingine duniani huwa wanafanya. Alipenda kucheza michezo iliyo kwenye simu au kutembea katika sehemu mbalimbali akiwa ameandamana na mbwa wao. Anasema hali yake imeimarika, japo madaktari wanasema itamlazimu kufanyiwa upasuaji mara kadha ili kurejesha nguvu za kimwili alizokuwa nazo hapo awali. Vita hivyo vilikuwa vimedumu kwa siku mbili wakati gari la familia hiyo lilijipata katikati mwa makabiliano kati ya vikosi vya Urusi na Ukraine. Majeshi wa Urusi yalikuwa yakijaribu kuiteka Kyiv. “Hatukubaini aliyekuwa akifyatua risasi. Wakati vita hivi vitakaooisha, tutatafuta maelezo kamili. Waliohusika wataadhibiwa vikali,” akasema Natalia. Kitengo cha kuwashughulikia watoto wachanga katika hospitali hiyo kiligongwa na moja ya kombora linalodaiwa kurushwa na vikosi vya Urusi. Kitengo cha kuwashughulikia watoto wachanga katika hospitali hiyo kiligongwa na moja ya kombora linalodaiwa kurushwa na vikosi vya Urusi. Vlasii Pylypko, ambaye ni mpasuaji katika hospitali hiyo anasema kuwa wamekuwa wakikumbana na wagonjwa “waliopata majeraha ya kuhofisha.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  